Verdens sande tilstand

Verdens sande tilstand er en bog af Bjørn Lomborg, hvis hovedtese er, at miljøforkæmperes forudsigelser og påstande er overdrevne, samt at midler der anvendes på miljøforbedringer skal prioriteres efter, hvor de gør mest gavn.

Baggrund for udgivelsen 
Lomborg havde udgivet en kronik-serie i Politiken i 1998, den første den 12. januar 1998 under titlen "Klodens sande tilstand".
Samme år udgav han bogen på forlaget Centrum.
I 2003 blev den udgivet i andet oplag
og som paperback.
Bogen var inspireret af en artikel med interview af Julian Simon i Wired Magazine. 
Den blev senere i august 2001 udgivet på engelsk som The Skeptical Environmentalist på universitetsforlaget Cambridge University Press.
Den danske titel ses som en replik til rapporterne fra Worldwatch Institute, der udgives som Verdens tilstand, men er måske også inspireret af Ronald Baileys bog  "The true state of the planet".

Modtagelse 
Både den danske og engelske udgave af bogen har skabt en meget stor debat og et fokus på miljøøkonomi. 
Foruden i et stort antal læserbreve er bogens påstande kritiseret i bl.a. det amerikanske tidsskrift Scientific American, – en kritik som fik sit modsvar i tidsskriftet The Economist.

Undersøgelser for videnskabelig uredelighed 
På baggrund af klager i begyndelsen af 2002 fra biologen Kåre Fog, Mette Hertz, Henrik Stiesdal, Stuart Pimm og den tidligere redaktør for tidsskriftet Nature, Jeffrey Harvey, undersøgte Udvalgene Vedrørende Videnskabelig Uredelighed (UVVU) den engelske udgave af bogen.
UVVU afgjorde at bogen "falde[r] ind under begrebet videnskabelig uredelighed", dog ikke med forsæt eller grov forsømmelighed, men "i klar strid med normerne for god videnskabelig skik".

Afgørelsen skabte en del debat, og efterfølgende underkendte Videnskabsministeriet UVVU's afgørelse, blandt andet fordi udvalget ikke havde præciseret Bjørn Lomborgs fejl.

Kritikpunkter af Verdens sande tilstand 
Den største oversigt over kritikpunkter af bogen er opstillet af biologen Kåre Fog på hjemmesiden (www.lomborg-errors.dk), som tager udgangspunkt i den engelske udgave af Lomborgs bog.

Skove (sider 99-106)

Skovdække i Sydøstasien 
Lomborg: "Sydøstasien har derimod kun mistet 7% over de sidste 300 år." (side 101). 

Poul Petersen (Cand.scient., Bjæverskov): "En utrolig påstand, som enhver der har rejst i området umiddelbart vil kunne afvise. I øvrigt oplyser FAO at skovarealet i Sydøstasien i perioden 1990-2000 blev reduceret med 23,3 mio. hektar eller 541 gange Danmarks areal." (Ingeniøren 16. januar 2004, side 2). 23,3 mio. hektar svarer til omkring 5% af sydøstasiens areal.

Bjørn Lomborgs påstand kommer i forbindelse med en gennemgang af den historiske udvikling af skovareal i verden. Hans reference er artiklen "Land Transformation" af John F. Richards fra bogen The Earth as Transformed by Human Action af B.L. Turner II og andre. Bogen er udgivet af Cambridge University Press i 1990. Da referencebogen er fra 1990 skal der lægges ekstra procenter til fra 1990 og frem til bogens udgivelse i 1998.
Senere (på side 102) skriver Lomborg at "FAO estimerer, at nettoafskovningen af tropiske skov i 80erne lå omkring 0,8% om året, og i 90erne er den faldet til 0,7%." Hvis disse tal bruges kommer 0.7% svarer til omkring 7.2% på ti år eller 5.8% på 8 år (1.007^10 = 1.0722). Med Lomborgs egne tal kommer afskovningen i 90erne altså til at være i størrelsesorden med resten af de 300 år.

Eksterne referencer

Eksterne henvisninger 
 Bjørn Lomborg – Critiques and replies  – Bjørn Lomborg svarer på kritiken af bogen.
 The Doomslayer, Artiklen fra Wired Magazine af Ed Regis med interview af Julian Simon.
 UVVU's afgørelse
 Lomborg-errors.dk – Kåre Fogs kritik af bogen.

Bøger